Predkladacia správa

Pri príprave ozbrojených síl Slovenskej republiky na obranu suverenity štátu a na zabezpečenie jej medzinárodných záväzkov v oblasti obrany a bezpečnosti vyplývajúcich          z členstva v NATO a Európskej únii je dôležitou úlohou aktívna účasť ich príslušníkov na vojenských cvičeniach a spoločnom výcviku s ozbrojenými silami štátov NATO a štátov v rámci  programu Partnerstva za mier.   

Účasť na medzinárodných vojenských cvičeniach a cvičeniach NATO umožňuje  príslušníkom ozbrojených síl Slovenskej republiky prehlbovať a zdokonaľovať znalosti a skúsenosti v oblasti operačných  postupov a štandardov prijatých v rámci NATO. Tieto poznatky a skúsenosti sú nevyhnutné na zabezpečenie schopnosti ozbrojených síl pôsobiť v súčinnosti s inými ozbrojenými silami nielen v spoločných operáciách na podporu mieru, ale aj pri  spoločnej obrane v zmysle záväzkov vyplývajúcich z členstva v NATO.

Materiál je členený na 4 základné oblasti:

a)   vojenské aktivity a cvičenia mimo územia Slovenskej republiky, organizované v rámci medzinárodnej vojenskej spolupráce, 
b)    vojenské aktivity a cvičenia na území Slovenskej republiky,
c)   vojenské aktivity a cvičenia NATO a Európskej únie, vychádzajúce z programu cvičení NATO na rok 2005,
d)    letecké dni mimo územia Slovenskej republiky, pretože svojím charakterom súvisia vysielaním príslušníkov ozbrojených síl Slovenskej republiky na územie cudzích štátov.

Vláda Slovenskej republiky v zmysle čl. 119 písm. o) Ústavy Slovenskej republiky rozhoduje o vyslaní ozbrojených síl mimo územia Slovenskej republiky na účel vojenských cvičení, o súhlase s prítomnosťou zahraničných ozbrojených síl na území Slovenskej republiky na  účel vojenských cvičení, ako aj o súhlase s prechodom zahraničných ozbrojených síl cez územie Slovenskej republiky.

Návrh programu vojenských cvičení súvisiacich s vysielaním jednotiek a príslušníkov ozbrojených síl Slovenskej republiky do zahraničia a s prijímaním  príslušníkov a jednotiek cudzích ozbrojených síl na území Slovenskej republiky v roku 2005 je pripravený v súčinnosti s Generálnym štábom ozbrojených síl Slovenskej republiky a v zmysle zákona    č. 321/2002 Z. z. o ozbrojených silách v znení neskorších predpisov. 

Uskutočnenie uvedených cvičení nebude vyžadovať žiadne dodatočné finančné prostriedky zo štátneho rozpočtu. Finančné náklady budú plne hradené zo schváleného rozpočtu Ministerstva obrany Slovenskej republiky na rok 2005 a sú zahrnuté v pláne zahraničných aktivít na rok 2005 a v rozpočte Generálneho štábu ozbrojených síl Slovenskej republiky určenom na  výcvik. 

Predkladaný materiál nemá ekonomický, finančný a environmentálny vplyv ani vplyv na zamestnanosť; je v súlade s Ústavou Slovenskej republiky, ústavnými zákonmi a medzinárodnými  zmluvami, ktorými je Slovenská republika viazaná.